כ-450 בני נוער עולים מהקווקז ומאתיופיה החלו היום, יום א', במסע בשם "מזנקים לצפון". מטרת המסע הוא להכין את בני הנוער לשירות משמעותי בצה"ל. המסע מתקיים כאירוע השיא של התוכנית "זינוק בעלייה" שמטרתה היא שילוב מיטבי של עולים יוצאי קווקז ואתיופיה בחברה הישראלית.
לתוכנית שותפים ג'וינט ישראל, צה"ל, משרד החינוך, המשרד לקליטת העלייה, המוסד לביטוח לאומי ועמותת אלומה. המסע "מזנקים לצפון" יימשך שלושה ימים. במהלך המסע יבקרו בני נוער בגילאי 17-18, באתרי מורשת והיסטוריה בצפון הארץ, בתצפיות לאורך הגבול הלבנוני והסורי, בסיורים בטבע, ילמדו על מורשת צה"ל ועוד. שיאו של המסע יהיה בטקס חגיגי בחוף דוגית, שייערך מחר, יום ב'.
תוכנית המסע נועדה לחשוף את הנערים העולי, הנמצאים בתקופת טרום הגיוס, לערכים ולמורשת צה"ל תוך כדי חיבור לנופי לארץ. המסע משמש כאמצעי להגברת המוטיבציה לשירות משמעותי בצה"ל במסגרת התוכנית "זינוק בעלייה". תוכנית "זינוק בעלייה" היא מודל לקידום ושילוב מיטבי של עולים יוצאי קווקז ואתיופיה בחברה הישראלית על ידי שיפור ההכנה לגיוס, ליווי במהלך השירות והכנה לקראת השחרור בשיתוף פעולה עם גורמי צה"ל השונים, תוך התערבות במרחב המשפחתי-קהילתי בכל יישוב. המודל נשען על ההכרה בחשיבות השירות בצה"ל ובהיותו כרטיס כניסה לחברה הישראלית. מיצוי יכולתו האישית של העולה בתקופת השירות הצבאי ייצור בסיס להשתלבותו המוצלחת בחברה עם שחרורו מהצבא.
תוכנית "זינוק בעלייה" פועלת ב-17 יישובים בארץ. במרכז התוכנית עומדים רכזים בעלי תואר ראשון שהם בעצמם בני הקהילות המשתתפות בתוכנית, ששירתו בתפקידים משמעותיים בצה"ל.